ราคาทองปิดพุ่งเกือบ 60 ดอลล์! นักลงทุนแห่ซื้อจากความวิตก Brexit
สัญญาทองคำตลาดนิวยอร์กปิดพุ่งเมื่อคืนนี้ (24 มิ.ย.) เนื่องจากนักลงทุนเข้าซื้อทองคำซึ่งจัดเป็นสินทรัพย์ปลอดภัย หลังจากผลการลงประชามติของสหราชอาณาจักรชี้ ฝ่ายสนับสนุนให้ออกจากสหภาพยุโรป (EU) ชนะฝ่ายที่ต้องการอยู่ใน EU
25 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค. พุ่งขึ้น 59.30 ดอลลาร์ หรือ 4.69% ปิด (24 มิ.ย.) ที่ 1,322.40 ดอลลาร์/ออนซ์, สัญญาโลหะเงินส่งมอบเดือนก.ค.ปรับตัวขึ้น 43.60 เซนต์ หรือ 2.51% ปิดที่ 17.789 ดอลลาร์/ออนซ์, สัญญาพลาตินัมส่งมอบเดือนก.ค. เพิ่มขึ้น 20.80 ดอลลาร์ หรือ 2.15% ปิดที่ 987.10 ดอลล์/ออนซ์ และสัญญาพัลลาเดียมส่งมอบเดือนก.ย. ปรับตัวลง 19.45 ดอลลาร์ หรือ 3.4% ปิดที่ 546.45 ดอลลาร์/ออนซ์
สัญญาทองคำปิดพุ่งเมื่อคืนนี้หลังจากปิดลบติดต่อกัน 5 วัน หลังผลการลงประชามติสหราชอาณาจักรสะท้อนว่าฝ่ายที่ต้องการออกจาก EU ชนะฝ่ายต้องการอยู่ใน EU นอกจากนี้ นักลงทุนยังเข้าซื้อทองคำ หลังข้อมูลเศรษฐกิจสหรัฐที่เปิดเผยเมื่อคืนนี้ซบเซา โดยกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนของสหรัฐ เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป ดิ่งลงมากกว่าคาดในเดือนพ.ค. โดยร่วงลง 2.2% หลังจากเพิ่มขึ้น 3.3% ในเดือนเม.ย.
ขณะที่ผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐปรับตัวลงสู่ระดับ 93.5 ในเดือนมิ.ย. จากระดับ 94.7 ในเดือนพ.ค. และย่ำแย่กว่าที่นักวิเคราะห์คาดการณ์ที่ระดับ 94.0